Document ID: 32006R1754

ΚΑΝΟΝΙΣΜΌΣ (ΕΚ) αριθ. 1754/2006 ΤΗΣ ΕΠΙΤΡΟΠΉΣ
της 28ης Νοεμβρίου 2006
για τους τρόπους χορήγησης της κοινοτικής χρηματοδοτικής ενίσχυσης στα κοινοτικά εργαστήρια αναφοράς για τις ζωοτροφές, τα τρόφιμα και τον τομέα της υγείας των ζώων
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την απόφαση 90/424/ΕΟΚ του Συμβουλίου, της 26ης Ιουνίου 1990, σχετικά με ορισμένες δαπάνες στον κτηνιατρικό τομέα (1), και ιδίως το άρθρο 28 παράγραφος 2,
Εκτιμώντας τα ακόλουθα:
(1)
Τα κοινοτικά εργαστήρια αναφοράς εκτελούν καθήκοντα και υποχρεώσεις που ορίζονται στην κοινοτική νομοθεσία που διέπει τον κτηνιατρικό τομέα και στον κανονισμό (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (2), προκειμένου να επικουρούν την Κοινότητα.
(2)
Σύμφωνα με το άρθρο 32 παράγραφος 7 του κανονισμού (ΕΚ) αριθ. 882/2004, τα κοινοτικά εργαστήρια αναφοράς μπορούν να λαμβάνουν κοινοτική χρηματοδοτική ενίσχυση σύμφωνα με το άρθρο 28 της απόφασης 90/424/ΕΟΚ.
(3)
Τα κριτήρια επιλεξιμότητας για τις δαπάνες των κοινοτικών εργαστηρίων αναφοράς που λαμβάνουν χρηματοδοτική ενίσχυση βάσει του άρθρου 28 της απόφασης 90/424/ΕΟΚ και οι διαδικασίες για την υποβολή των δαπανών και τη διενέργεια των ελέγχων ορίζονται στον κανονισμό (ΕΚ) αριθ. 156/2004 της Επιτροπής (3).
(4)
Το ύψος της ετήσιας κοινοτικής χρηματοδοτικής ενίσχυσης για τη λειτουργία των κοινοτικών εργαστηρίων αναφοράς καθορίζεται σε ετήσια βάση με ειδικές αποφάσεις στον τομέα των κτηνιατρικών μέτρων που συνδέονται με τη δημόσια υγεία, την υγεία των ζώων και τα υπολείμματα.
(5)
Καθώς πρόκειται να πραγματοποιηθούν ορισμένες τροποποιήσεις στον κανονισμό (ΕΚ) αριθ. 156/2004, πρέπει αυτός να αντικατασταθεί για λόγους σαφήνειας, λαμβάνοντας υπόψη τον κανονισμό (ΕΚ) αριθ. 882/2004.
(6)
Οι τροποποιήσεις αυτές αφορούν κυρίως την εισαγωγή μιας σύμβασης εταιρικής σχέσης που καθορίζει τους αντίστοιχους ρόλους και αρμοδιότητες κάθε μέρους και μιας ειδικής σύμβασης, την επικαιροποίηση των διατάξεων σχετικά με το ΦΠΑ και την επικαιροποίηση των δαπανών που συνδέονται με τις αποστολές και τα εργαστήρια.
(7)
Η εν λόγω σύμβαση εταιρικής σχέσης πρέπει να είναι πενταετής ώστε να επιτρέπει την ανάπτυξη ενός επιχειρησιακού δικτύου εθνικών εργαστηρίων αναφοράς σε νέους τομείς, την ανάπτυξη νέων μεθόδων ανάλυσης και την ορθή αξιολόγηση των επιδόσεων των εθνικών εργαστηρίων αναφοράς.
(8)
Η χρηστή οικονομική διαχείριση αιτιολογεί την εφαρμογή του παρόντος κανονισμού από την αρχή του 2007. Ωστόσο, πρέπει να δοθεί η δυνατότητα στα εργαστήρια να τροποποιήσουν τον προσωρινό προϋπολογισμό για το 2007 σύμφωνα με τις διατάξεις του παρόντος κανονισμού.
(9)
Για σκοπούς δημοσιονομικού ελέγχου, εφαρμόζονται τα άρθρα 9, 36 και 37 του κανονισμού (ΕΚ) αριθ. 1290/2005 του Συμβουλίου, της 21ης Ιουνίου 2005, για τη χρηματοδότηση της κοινής γεωργικής πολιτικής (4).
(10)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
ΚΕΦΑΛΑΙΟ I
ΓΕΝΙΚΕΣ ΔΙΑΤΑΞΕΙΣ
Άρθρο 1
Αντικείμενο
Ο παρών κανονισμός θεσπίζει τους τρόπους χορήγησης της κοινοτικής χρηματοδοτικής ενίσχυσης για τις δραστηριότητες των κοινοτικών εργαστηρίων αναφοράς (εφεξής «εργαστήρια»), όπως προβλέπεται στο άρθρο 28 της απόφασης 90/424/ΕΟΚ και στο άρθρο 32 του κανονισμού (ΕΚ) αριθ. 882/2004, καθώς και για τη διοργάνωση τεχνικών εργαστηρίων.
Άρθρο 2
Σύμβαση-πλαίσιο εταιρικής σχέσης
Οι σχέσεις μεταξύ της Επιτροπής και του εργαστηρίου διέπονται από σύμβαση εταιρικής σχέσης. Η σύμβαση συνοδεύεται από πολυετές πρόγραμμα εργασίας και η διάρκειά της είναι πενταετής.
Άρθρο 3
Προβλεπόμενες δραστηριότητες και προσωρινός προϋπολογισμός
1. Τα κοινοτικά εργαστήρια αναφοράς υποβάλλουν πριν από την 1η Σεπτεμβρίου κάθε ημερολογιακού έτους «ν» τις κοινοτικές δραστηριότητες που προβλέπονται για το ημερολογιακό έτος «ν + 1» και υποβάλλουν στην Επιτροπή τον προσωρινό προϋπολογισμό των δαπανών σε σχέση με τις δραστηριότητες αυτές.
Για το οικονομικό έτος 2007, ο προσωρινός προϋπολογισμός που υποβλήθηκε σύμφωνα με τις διατάξεις που προβλέπονται στο άρθρο 1 του κανονισμού (ΕΚ) αριθ. 156/2004 θεωρείται ότι υποβλήθηκε σύμφωνα με τον παρόντα κανονισμό. Έως τις 15 Δεκεμβρίου 2006 τα εργαστήρια μπορούν να επιφέρουν τροποποιήσεις στον εν λόγω προσωρινό προϋπολογισμό σύμφωνα με τις διατάξεις του παρόντος κανονισμού.
2. Τα εργαστήρια υποβάλλουν τον προσωρινό προϋπολογισμό σε ηλεκτρονική μορφή σύμφωνα με το παράρτημα Ι.
Άρθρο 4
Ειδική σύμβαση
1. Μετά την έκδοση από την Επιτροπή της ετήσιας απόφασης σχετικά με τη χορήγηση της χρηματοδοτικής ενίσχυσης, καταρτίζεται ειδική σύμβαση μεταξύ των μερών. Αυτή η σύμβαση προσδιορίζει κυρίως το ποσό της ενίσχυσης και το ποσοστό της συγχρηματοδότησης.
2. Η υπογραφή της σύμβασης από τα μέρη αποτελεί προϋπόθεση για οποιαδήποτε πληρωμή.
Άρθρο 5
Προχρηματοδότηση
Μετά την υπογραφή της ειδικής σύμβασης από τα μέρη, μπορεί να εγκριθεί προχρηματοδότηση που ανέρχεται στο 70 % του συνολικού ποσού για τις δραστηριότητες του εργαστηρίου και τη διοργάνωση τεχνικών εργαστηρίων, ύστερα από αίτηση του δικαιούχου.
Άρθρο 6
Καταβολή της ενίσχυσης
Με την προϋπόθεση ότι τα εγκριθέντα προγράμματα εργασίας εκτελούνται αποτελεσματικά και ότι ο δικαιούχος υποβάλλει στην Επιτροπή τις εκθέσεις που αναφέρονται στα άρθρα 10 και 14 εντός των προθεσμιών που ορίζονται στα άρθρα αυτά, το υπόλοιπο ή το συνολικό ποσό της κοινοτικής χρηματοδοτικής ενίσχυσης για τις δραστηριότητες του εργαστηρίου και για τη διοργάνωση τεχνικών εργαστηρίων καταβάλλεται μετά την έγκριση των εν λόγω εκθέσεων.
Άρθρο 7
Δικαιολογητικά
1. Ο δικαιούχος διατηρεί επί μία επταετία επικυρωμένο αντίγραφο των δικαιολογητικών που σχετίζονται με τη δραστηριότητα για την οποία χορηγείται κοινοτική χρηματοδοτική ενίσχυση, και ιδίως τιμολόγια, μισθολογικές καταστάσεις, καταλόγους παρουσίας και έγγραφα σχετικά με την αποστολή δειγμάτων και τις αποστολές.
2. Ο δικαιούχος τηρεί αρχείο των δαπανών που υποβάλλονται στην Επιτροπή στο λογιστικό σύστημα εξόδων του και διατηρεί όλα τα πρωτότυπα δικαιολογητικά επί μία επταετία για σκοπούς ελέγχου.
3. Τα δικαιολογητικά, τα οποία αποδεικνύουν όλες τις δαπάνες που εμφανίζονται στην αίτηση επιστροφής δαπανών, αποστέλλονται στην Επιτροπή, εφόσον ζητηθούν.
Άρθρο 8
Λογιστικοί έλεγχοι
Για σκοπούς δημοσιονομικού ελέγχου, εφαρμόζονται τα άρθρα 9, 36 και 37 του κανονισμού (ΕΚ) αριθ. 1290/2005 για τη χρηματοδότηση της κοινής γεωργικής πολιτικής.
ΚΕΦΑΛΑΙΟ II
ΔΡΑΣΤΗΡΙΟΤΗΤΕΣ ΤΩΝ ΕΡΓΑΣΤΗΡΙΩΝ
Άρθρο 9
Επιλεξιμότητα
1. Στο πλαίσιο των δραστηριοτήτων των εργαστηρίων, επιλέξιμες είναι οι δαπάνες που συνδέονται με το προσωπικό, την υπεργολαβία, τα κεφαλαιουχικά αγαθά, τα αναλώσιμα, την αποστολή δειγμάτων για τις συγκριτικές δοκιμές, τις αποστολές και τα γενικά έξοδα, οι οποίες είναι αναγκαίες για την εκτέλεση των δραστηριοτήτων του εργαστηρίου.
2. Οι δαπάνες που αναφέρονται στην παράγραφο 1 είναι επιλέξιμες εντός των ορίων που καθορίζει η ετήσια απόφαση της Επιτροπής σχετικά με τη χορήγηση της χρηματοδοτικής ενίσχυσης και σύμφωνα με τους κανόνες επιλεξιμότητας που θεσπίζονται στο παράρτημα II.
3. Για κάθε τροποποίηση ενός κονδυλίου που υπερβαίνει το 10 % του ποσού του πρέπει να ζητείται προηγουμένως η γραπτή συγκατάθεση της Επιτροπής.
Άρθρο 10
Υποβολή των εκθέσεων σχετικά με τις δραστηριότητες των εργαστηρίων
1. Η οικονομική έκθεση υποβάλλεται σύμφωνα με το παράρτημα III. Η οικονομική έκθεση και η τεχνική έκθεση, οι οποίες αφορούν τις δραστηριότητες των εργαστηρίων, επικυρώνονται από το διευθυντή και αποστέλλονται το αργότερο έως τις 31 Μαρτίου του έτους που ακολουθεί τη λήξη της περιόδου για την οποία χορηγήθηκε η χρηματοδοτική ενίσχυση, με αποδεικτικό στοιχείο τη σφραγίδα του ταχυδρομείου.
2. Σε περίπτωση μη τήρησης της προθεσμίας που ορίζεται στην παράγραφο 1, η χρηματοδοτική ενίσχυση μειώνεται κατά 25 % την 1η Απριλίου, κατά 50 % την 1η Μαΐου, κατά 75 % την 1η Ιουνίου και κατά 100 % την 1η Ιουλίου.
Άρθρο 11
Συναλλαγματική ισοτιμία για αιτήσεις υποβαλλόμενες σε εθνικό νόμισμα
Η συναλλαγματική ισοτιμία που εφαρμόζεται για αιτήσεις πληρωμής της προχρηματοδότησης και του υπολοίπου οι οποίες υποβάλλονται σε εθνικό νόμισμα κατά τη διάρκεια του μήνα «ν» είναι η ισοτιμία της πρώτης ημέρας του μήνα «ν», όπως δημοσιεύεται στην Επίσημη Εφημερίδα της Ευρωπαϊκής Ένωσης, σειρά C, ή της προηγούμενης ημέρας για την οποία υπάρχει επίσημη γενική ισοτιμία.
Άρθρο 12
Φόρος προστιθέμενης αξίας
Ο μη ανακτήσιμος ΦΠΑ που καταβάλλει ο δικαιούχος θεωρείται επιλέξιμη δαπάνη, με την προϋπόθεση ότι ο δικαιούχος υποβάλλει, κατά την υπογραφή της ειδικής σύμβασης που αναφέρεται στο άρθρο 4, βεβαίωση του υπουργείου οικονομικών του κράτους μέλους ή της ισοδύναμης αρχής, που πιστοποιεί ότι δεν υπόκειται στο ΦΠΑ ή υπόκειται εν μέρει και ότι η υπαγωγή αυτή δεν ισχύει για το πεδίο δραστηριότητας του εργαστηρίου.
ΚΕΦΑΛΑΙΟ III
ΔΙΟΡΓΑΝΩΣΗ ΤΕΧΝΙΚΩΝ ΕΡΓΑΣΤΗΡΙΩΝ
Άρθρο 13
Επιλεξιμότητα
1. Στο πλαίσιο της διοργάνωσης τεχνικών εργαστηρίων, είναι επιλέξιμες οι δαπάνες που συνδέονται με τα έξοδα ταξιδιού και τις ημερήσιες αποζημιώσεις για μέγιστο αριθμό 32 συμμετεχόντων στα τεχνικά εργαστήρια, στα οποία προσκαλείται τουλάχιστον ένας ανά κράτος μέλος.
2. Οι δαπάνες που αναφέρονται στην παράγραφο 1 είναι επιλέξιμες εντός των ορίων που καθορίζονται από την ετήσια απόφαση της Επιτροπής σχετικά με τη χορήγηση της χρηματοδοτικής ενίσχυσης και σύμφωνα με τους κανόνες που θεσπίζονται στο τμήμα 3ΣΤ του παραρτήματος VII του κανονισμού υπηρεσιακής κατάστασης των υπαλλήλων των Ευρωπαϊκών Κοινοτήτων ο οποίος καθορίζεται στον κανονισμό (ΕΟΚ, Ευρατόμ, ΕΚΑΧ) αριθ. 259/68 του Συμβουλίου (5).
3. Μπορούν να χορηγηθούν παρεκκλίσεις από τις παραγράφους 1 και 2 σε δεόντως αιτιολογημένες περιπτώσεις, βάσει της ετήσιας απόφασης της Επιτροπής για τη χορήγηση της χρηματοδοτικής ενίσχυσης.
Άρθρο 14
Υποβολή της οικονομικής έκθεσης σχετικά με τα τεχνικά εργαστήρια
1. Η οικονομική έκθεση σχετικά με τα τεχνικά εργαστήρια υποβάλλεται σύμφωνα με το παράρτημα IV. Η οικονομική έκθεση και η τεχνική έκθεση επικυρώνονται από το διευθυντή και αποστέλλονται το αργότερο δύο μήνες μετά τη διεξαγωγή του εργαστηρίου.
2. Σε περίπτωση μη τήρησης της προθεσμίας που ορίζεται στην παράγραφο 1, η χρηματοδοτική ενίσχυση μειώνεται κατά 25 % για καθυστέρηση ενός μήνα σε σχέση με την προγραμματισμένη ημερομηνία υποβολής των εγγράφων, κατά 50 % για δύο μήνες, κατά 75 % για τρεις μήνες και κατά 100 % για τέσσερις μήνες.
Άρθρο 15
Συναλλαγματική ισοτιμία για αιτήσεις υποβαλλόμενες σε εθνικό νόμισμα
Η συναλλαγματική ισοτιμία που εφαρμόζεται για αιτήσεις πληρωμής της προχρηματοδότησης και του υπολοίπου οι οποίες υποβάλλονται σε εθνικό νόμισμα κατά τη διάρκεια του μήνα «ν» είναι η ισοτιμία της πρώτης ημέρας του μήνα του τεχνικού εργαστηρίου, όπως δημοσιεύεται στην Επίσημη Εφημερίδα της Ευρωπαϊκής Ένωσης, σειρά C, ή της προηγούμενης ημέρας για την οποία υπάρχει επίσημη γενική ισοτιμία.
ΚΕΦΑΛΑΙΟ IV
ΜΕΤΑΒΑΤΙΚΕΣ ΚΑΙ ΤΕΛΙΚΕΣ ΔΙΑΤΑΞΕΙΣ
Άρθρο 16
Κατάργηση
Ο κανονισμός (ΕΚ) αριθ. 156/2004 καταργείται.
Οι παραπομπές στον καταργούμενο κανονισμό νοούνται ως παραπομπές στον παρόντα κανονισμό.
Άρθρο 17
Έναρξη ισχύος και εφαρμογή
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Εφαρμόζεται από την 1η Ιανουαρίου 2007.
Εντούτοις, το άρθρο 3 παράγραφος 1 δεύτερο εδάφιο εφαρμόζεται από την ημερομηνία έναρξης ισχύος του παρόντος κανονισμού.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 28 Νοεμβρίου 2006.

Labels: 17
19
5
7
6